இஸ்லாமியர்களின் புனிதவேதம் குர்ஆன் உருவாவதற்கு முந்தைய முன் இஸ்லாமிய காலகட்டத்தைச் சேர்ந்த கவிஞர்களில் இம்ருல்கயஸ், அல்நபிகா, அல்துபையினி, தரபா இப்னு அல்அப்து சுகயர் இப்ன் அபிசல்மா உள்ளிட்டோர் புகழ்பெற்றவர்கள். கி.பி. 6- ஆம் நூற்றாண்டில் தொகுக்கப்பட்டிருந்த யாப்பும், சந்தமும், அடிகளும் கொண்ட செய்யுள் வடிவம் சார்ந்த இப்படைப்புகள் தத்தம் அரபு குலங்களின் பெருமைகளை புகழ்ச்சியாக முன்வைப்பதும், எதிர் குலங்களின் மீது வசைமொழிகளைச் சொல்வதும், இனக்குழு போர்களையும், பாலைவன நாடோடி வாழ்வைப் பேசுவதாகவும் அமையப் பெற்றிருந்தன. இந்தவகையில் சேகரிக்கப்பட்ட ஏழு கவிஞர்களின் கவிதைகளுக்கு முஅல்லகாத் என்றுபெயர். இதற்கு தொங்குகவிதைகள் என்ற பொருளும் உண்டு. மக்கமா நகரின் கபா ஆலயத்தில் அல்லாத், அல்உஜ்ஜா, அல்மனாத் உள்ளிட்ட எண்ணற்ற உருவச்சிலைகளோடு இக்கவிதைகளும் தொங்கவிடப்பட்டிருந்தன. முன் குர்ஆனிய காலகட்ட கவிகளின் மற்றுமொரு தேர்வு செய்யப்பட்ட தொகுப்பினை முபத்தலியாத் என்ற பெயரால் வரலாற்று ஆய்வாளர்கள் குறிப்பிடுகின்றனர்.